Chyum Mungga Daw (1) 2Hkaw Hkam 5: 14-17
Ya hti na gaw, Hkawhkam Laika Lahkawng hta na rai nga ai.
Mang-gang kap ai Naman gaw, Karai Kasang a masha wa Elisha tsun ai hte maren, Yawdan hka de yu wa nna, shi hkum hpe sanit lang kapruk jang, shi a hkum shan gaw, ma kaji a hkum shan zawn san pra wa ai.
Dai rai nna, shi gaw shi a ali ama ni hte rau, Karai Kasang a masha wa hpang de bai sa nna, shi a man e tsap let, Yu u, Isarela mungdan hta kaga, ga ningtsa ting hta e Karai Kasang shaje n nga ai gaw, ya ngai chye se ai; dai rai nna na a mayam wa a kumhpaw kumhpa hpe hkap la u, ngu wu ai.
Myihtoi wa chyawm gaw, Ngai daw jau ai Madu hkrung nga ai hte maren, ngai nhkap la na nngai, ngu wu ai. Naman shadut timung, shi nhkap la hkraw wu ai. Bai Naman gaw, Nang nla timung, na a mayam wa hpe lawze lahkawng htaw dang ai ga htingbut jaw dat rit; na a mayam wa gaw ya kaw nna, wan nat hkungga rai timung, hkungga amyu kaga rai timung, Madu hta kaga, hpara shaje hpe nawng ya na nrai, ngu nna myihtoi wa hpe tsun wu ai.
Ya hti ai gaw, Karai Kasang a Mungga rai nga ai.
Chyum Mungga Daw (2) 2Timohti 2: 8-13
Ya hti na gaw, Timohti hpang de, San Pawlu shangun dat ai Laika Lahkawng hta na rai nga ai.
Dawi a aru arat rai nga ai Yesu Hkristu gaw, si mat ai ni kaw na, bai hkrung rawt sai, nga nna ngai hkaw tsun ai Kabu Gara Shiga hpe adum nga u. Dai Kabu Gara shiga a jaw e, nhkru ai wa zawn bawng dung hkra, ru yak ai hkrum nngai, rai timung, Karai Kasang a mungga gaw sharen da ai hkrum lu ai nrai. Dai re ai majaw, Karai Kasang e lata la hkrum ai ni gaw, Hkristu Yesu hta e hkye hkrang la ai hkrum nna, htani htana na hpung shing kang hpe hkam la lu mu ga, shanhte a matu mara ndai ru yak ai lam mahkra hpe hkam sharang nga nngai.
Ga ndai gaw, kang ka re ai ga rai nga ai: Anhte shi hte rau si sayang gaw, shi hte rau hkrung lu na ra ga ai. Anhte myit nhtum ai sha shakut sharang yang gaw, shi hte rau up lu na ra ga ai. Anhte shi hpe nyet kau yang gaw, shi mung anhte hpe nyet kau na ra ai. Anhte kangka nrai nga timung, shi gaw kangka rai nga ai: kaning rai nme law, shi hkum nan hpe n nyet kau lu ai.
Ya hti ai gaw, Karai Kasang a Mungga rai nga ai.
Kabu Gara Shiga Luka 17: 11-19
Ya hti na gaw, Luka a Laika hta na Madu a Kabu Gara Shiga rai nga ai.
Yesu gaw, Yeruslem mare de lung wa nga yang, Samari hte Galile mung lapran hku lai sa wa ai. Kahtawng langai mi de shang yang, mang-gang kap ai masha marai shi Yesu hpe hkap mu nna, tsan ai kaw tsap nga let, Yesu e, Madu e, anhte hpe matsan dum la mi law, ngu nna jahtau ma ai. Yesu, shanhte hpe mu jang, Nanhte a hkum hkin-jawng ni kaw wa madun dan mu, ngu dat mu ai rai nna, shanhte sa wa nga yang, san pra mat ma ai.
Shanhte hta na marai langai mi gaw, shi a hkum san pra mat ai hpe mu chye jang, bai nhtang sa nna, nsen kaba hte Karai Kasang hpe shagrau sha-a nga ai. Yesu a lagaw nhpang e, ding nyawm dagup nna, Madu hpe chyeju dum wu ai: dai wa gaw Samari masha rai nga ai.
Dai rai nna Yesu gaw, Marai shi san pra mat masai nrai ni? Marai jahku gaw kanang rai wa ma ta? Ndai tsasam masha hta kaga, Karai Kasang hpe shagrau sha-a na matu, bai nhtang sa ai masha langai mi mung n nga a ni? ngu nna tsun nhtawm, dai wa hpe, Rawt nna nta de wa nu; na a kam sham ai gaw nang hpe hkyen la nit dai, ngu nna shi hpe tsun dat wu ai.
Ya hti ai gaw, Madu a Kabu Gara Shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn